บริษัท สุรพลฟู้ดส์ จำกัด (มหาชน) เป็นบริษัทที่ทำการผลิตและจำหน่าย

อาหารแช่เยือกแข็งทั้งที่เป็นอุตสาหกรรมอาหารทะเลแช่เยือกแข็งและอุตสาหกรรมอาหารแปรรูป

ที่มีมูลค่าเพิ่ม โดยมีตลาดหลักอยู่ที่ประเทศในแถบเอเซีย , ออสเตรเลีย ,และกลุ่มประเทศใน

สหภาพยุโรป

วัตถุดิบที่ใช้ในการผลิตส่วนใหญ่จะเป็นวัตถุดิบจากการประมงภายในประเทศ
บริษัทฯได้มีการพัฒนาผลิตภัณฑ์ใหม่เพิ่มขึ้นอย่างต่อเนื่องโดยเฉพาะสินค้าที่มีมูลค่าเพิ่มทั้งนี้เพื่อการแข่งขันและการเจริญเติบโตที่ยั่งยืนในการดำเนินธุรกิจ

โดยสรุปแล้วผลการประกอบการของบริษัทฯในปี2550 แสดงยอดขาย 4,151 ล้านบาท
ลดลงจากปี2549 คิดเป็น 7 %และมีผลกำไรสุทธิ 73.99 ล้านบาท เมื่อเทียบกับปี 2549 ซึ่งมี

กำไรสุทธิ 69.08 ล้านบาท

ปัจจัยหลักที่มีผลกระทบต่อการดำเนินงานประจำปี 2550 ดังนี้

ปัจจัยภายนอก

1. ค่าเงินบาทแข็งขึ้นมากกว่าค่าเงินของประเทศคู่แข่ง
ส่งผลกระทบต่อรายได้เมื่อแปลงมาเป็นเงินบาทที่ลดลง เมื่อเทียบกับปี 2549

2. สถานการณ์ด้านวัตุดิบ ราคาวัตถุดิบ (กุ้ง) โดยเฉลี่ยในปี 2550 มีราคาที่ต่ำลงเมื่อเทียบกับปี
2549 ประมาณ 10-15 % สาเหตุเนื่องจากในปี 2550
ปริมาณวัตถุดิบในตลาดมีออกสู่ตลาดค่อนข้างมาก
ในขณะที่ความต้องการวัตถุดิบเปลี่ยนแปลงไม่มากนักจึงทำให้ราคาวัตถุดิบต่ำลง

3. อัตราดอกเบี้ยมีแนวโน้มที่ลดลง จึงมีผลให้ต้นทุนทางการเงินลดลง

  ปัจจัยภายใน

ปี 2550
บริษัทมีการปรับเปลี่ยนโครงสร้างการผลิตจากสินค้าประเภทวัตถุดิบมาเป็นสินค้าที่มีมูลค่าเพิ่มมากขึ้น
ส่งผลให้การผลิตและการขายในช่วงระยะการปรับเปลี่ยนการผลิตมียอดลดลง
รวมทั้งบริษัทได้มีการบริหารจัดการต้นทุนขาย รวมถึงการควบคุมค่าใช้จ่ายได้ดีขึ้น เมื่อเทียบกับปี
2549

ผลกระทบจากนโยบายบัญชีบันทึกเงินลงทุน

บริษัทฯ ขอเรียนชี้แจงถึงผลกระทบจากนโยบายบัญชีการบันทึกเงินลงทุนในบริษัทย่อย
ตามจดหมายของตลาดหลักทรัพย์แห่งประเทศไทยเลขที่ บจ.(ว) 9/2550 ลงวันที่ 14 มีนาคม
2550 ดังนี้

บริษัทฯ
มีการเปลี่ยนแปลงนโยบายการบันทึกบัญชีของเงินทุนในบริษัทย่อยในงบการเงินเฉพาะกิจการจากวิธีส่วนได้เสียเป็นวิธีราคาทุนตั้งแต่
1 มกราคม 2550 เพื่อให้เป็นไปตามข้อกำหนดใหม่ของมาตรฐานการบัญชีฉบับที่ 44 โดยบริษัทฯ
ได้ปรับปรุงย้อนหลังงบการเงินที่แสดงเปรียบเทียบด้วย ทั้งนี้
เงินลงทุนในบริษัทย่อยที่แสดงอยู่ในงบการเงินเฉพาะกิจการนั้นบันทึกโดยใช้ราคาทุนเดิม
(Historical Cost) เป็นราคาทุนเริ่มต้น
ซึ่งการเปลี่ยนแปลงนโยบายดังกล่าวทำให้กำไรสุทธิในงบการเงินเฉพาะกิจการไม่เท่ากับกำไรสุทธิในงบการเงินรวม
โดยกำไรขาดทุนประจำปี 2550 สิ้นสุดวันที่ 31 ธันวาคม 2550 งบการเงินรวมมีกำไรสุทธิ 73.99
ล้านบาท และ

งบการเงินเฉพาะกิจการมีกำไรสุทธิ 66.5 ล้านบาท โดยมีข้อมูลเพิ่มเติมดังนี้

1. การเปลี่ยนแปลงวิธีการบันทึกบัญชีดังกล่าว ทำให้งบการเงินเฉพาะกิจการสำหรับปี 2550
สิ้นสุดวันที่ 31 ธันวาคม 2550 และ 2549 แสดงกำไรสุทธิลดลงจำนวน 7.5 ล้านบาท และ 29.6
ล้านบาทตามลำดับ (ลดลง 0.02 บาทต่อหุ้น และ 0.11 บาทต่อหุ้นตามลำดับ)
เนื่องจากงบการเงินเฉพาะกิจการไม่ได้รวมรายการส่วนแบ่งกำไรจากเงินลงทุนซึ่งบันทึกโดยวิธีส่วนได้เสีย
แต่รับรู้รายได้เงินปันผลจากบริษัทในเครือแล้ว

2. ผลกระทบต่อรายการอื่นในงบการเงินเฉพาะกิจการสำหรับงบดุล ณ วันที่ 1 มกราคม 2550
ได้แก่ เงินลงทุนในบริษัทย่อยและบริษัทร่วมลดลง 410.51 ล้านบาท
ส่วนเกินทุนจากการตีราคาทรัพย์สินลดลง 80.32 ล้านบาท และกำไรสะสมต้นปีลดลง 330.24
ล้านบาท ทั้งนี้ ผลสะสมของการเปลี่ยนแปลงหลักการบัญชีนี้ได้แสดงไว้ใน
“การเปลี่ยนแปลงนโยบายการบัญชี” ในงบแสดงการเปลี่ยนแปลงส่วนของผู้ถือหุ้นเฉพาะกิจการ

อย่างไรก็ตาม
การเปลี่ยนแปลงนโยบายบัญชีดังกล่าวส่งผลต่อการแสดงรายการบัญชีที่เกี่ยวข้องกับเงินทุนในบริษัทย่อยในงบการเงินเฉพาะกิจการเท่านั้น
ไม่ได้มีผลกระทบต่อการจัดทำงบการเงินรวมและปัจจัยพื้นฐานการทำธุรกิจของบริษัทฯ แต่อย่างใด